Ի տարբերություն գերմանական մյուս ցեղերի՝ ֆրանկները շարունակեցին մնալ հեթանոսներ։ Չնայած դրան՝ Խլոդվիգի ամուսնությունը բուրգունդական արքայադուստր Քլոթիլդայի հետ մեծ ազդեցություն թողեց իր կյանքի վրա։ Լինելով ջերմեռանդ կաթոլիկ՝ Քլոթիլդան անխոնջ կերպով աշխատում էր դարձի բերել իր ամուսնուն։ Համաձայն 6–րդ դարում Գրիգոր Տուրացու կողմից արված արձանագրության՝ 496 թ.–ին ալեմանների դեմ մղվող Թոլբիակի (Ցուելպիխ, Գերմանիա) ճակատամարտում Խլոդվիգը խոստացավ հրաժարվել հեթանոսությունից, եթե Քլոթիլդայի Աստվածն իրեն հաղթանակ շնորհեր։ Խլոդվիգի զորքերն արդեն պարտվելու վրա էին, երբ ալեմանների թագավորը սպանվեց, և նրանց բանակն անձնատուր եղավ։ Խլոդվիգը կարծում էր, թե Քլոթիլդայի Աստվածն էր իրեն հաղթանակ տվել։ Ավանդությունն ասում է, որ Խլոդվիգին մկրտել է Ռեմիգիոս «սրբազանը» Ռեյմսի մայր եկեղեցում 496 թ. դեկտեմբերի 25–ին։ Բայց ոմանք ենթադրում են, որ նա ավելի ուշ՝ 498 կամ 499թթ.–ին է մկրտվել։